ขายพันธบัตรดูดสภาพคล่อง 5 หมื่นล้านบาท
ธปท.ขายพันธบัตรอายุ 14 วัน ในวงเงิน 5 หมื่นล้านบาท 30 ก.ย.นี้ เพื่อดูดสภาพคล่องในระบบเศรษฐกิจให้มีพอเหมาะ
29 ก.ย. 2559

ธปท.ขายพันธบัตรอายุ 14 วัน ในวงเงิน 5 หมื่นล้านบาท 30 ก.ย.นี้ เพื่อดูดสภาพคล่องในระบบเศรษฐกิจให้มีพอเหมาะ 
นางจันทวรรณ สุจริตกุล ผู้ช่วยผู้ว่าการ สายตลาดการเงิน ธนาคารแห่งประเทศไทย(ธปท.) ได้ออกประกาศแผนการออกขายพันธบัตรของธนาคารแห่งประเทศไทย ประเภทอายุไม่เกิน 15 ประจำเดือนก.ย.ปีนี้ โดยมีกำหนดจะออกขายพันธบัตรรุ่น พ. 39/14/59 ประเภทอายุ 14 วัน วงเงิน 5 หมื่นล้านบาท เปิดประมูลในวันที่ 30 ก.ย.นี้ ซึ่งพันธบัตรดังกล่าวจะครบกำหนดชำระเงิน 4 ต.ค. 59 และครบกำหนดอายุ 18 ต.ค. 59
ทั้งนี้ การออกขายพันธบัตร ธปท.เป็นการทำหน้าที่ตามปกติของธนาคารกลาง ที่ต้องดูแลสภาพคล่องในระบบเศรษฐกิจให้มีเพียงพอ สอดคล้องกับอัตราดอกเบี้ยนโยบายในปัจจุบันอยู่ที่ 1.5% เพราะหากปล่อยให้สภาพคล่องในระบบมีมากเกินไปก็จะกดดันอัตราดอกเบี้ยนโยบายให้ต่ำลงได้ ซึ่งในประเทศไทยสภาพคล่องล้นระบบมาอย่างต่อเนื่อง ทำให้ธปท.มีภาระออกพันธบัตรมาดูดสภาพคล่องให้อยู่ในระดับเหมาะสม
สำหรับข้อมูลการบริหารสภาพคล่อง ล่าสุดในวันนี้ ( 29 ก.ย.) พบว่า เฉพาะช่องทางการทำธุรกรรมซื้อคืนพันธบัตรแบบทวิภาคีของ ธปท.ช่องเดียวก็มีการขายพันธบัตรออกไปเพื่อดูดสภาพคล่องเข้ามาไว้ที่ธปท.แล้วถึง 8.41 แสนล้านบาท แบ่งเป็น ขายพันธบัตรอายุ 1 วัน วงเงิน 7.09 แสนล้านบาท ขายพันธบัตรอายุ 7 วัน วงเงิน 8.94 หมื่นล้านบาท และขายพันธบัตรอายุ 14 วันอีก 4.21 หมื่นล้านบาท